ANC ontstoke oor sluiting van Jhb-swembaddensArgieffoto Die ANC-koukus in die Stad Johannesburg het Vrydagaand gesê hy is teleurgesteld dat ŉ gebrek aan chemikalieë tot die sluiting van openbare swembaddens in Florida Lake, Sydenham, Eastbank in Alexandra, Roodepoort en Davidsonville gelei het. “Die DA se versuim om die verskaffingsproses te bestuur om die swembadchemikalieë aan te koop, is ŉ duidelike teken dat dié administrasie nie in staat is om die Stad Johannesburg doeltreffend te bestuur nie,” het die ANC in ŉ verklaring gesê. “ŉ Administrasie wat ŉ stad soos Johannesburg bestuur, moet ten alle koste voorkom dat foute gemaak word wat veroorsaak dat die mense van Johannesburg ontneem word van dienste wat aan hulle verskuldig is.” Die Johannesburgse stadsraad het Donderdag gesê van sy openbare swembaddens moes noodgedwonge gesluit word weens ŉ tekort aan chemikalieë om die water higiënies te hou. “Hoewel dit jammer is dat die inwoners in hierdie areas nou van toegang tot swembaddens ontneem word, wil ek inwoners verseker dat hierdie sluiting van die swembaddens gedoen word ter wille van die veiligheid en gesondheid van swemmers,” het Nonhlanhla Sifumba, burgemeesterskomiteelid vir gemeenskapsontwikkeling, gesê. “Die aanskaffingsproses vir chemikalieë is byna afgehandel en behoort teen die einde van die week gefinaliseer te wees. Die vertraging in die verkrygingsproses is veroorsaak deur, onder meer, die oop tenderproses wat die departement volg om swembadchemikalieë aan te koop.” Die ANC het egter gesê tydens die somerseisoen is die gebruik van swembaddens ŉ prioriteit vir Johannesburg en dit moet ook só hanteer word. “Kwessies rondom die aanskaffingsproses is kwessies wat die DA-geleide administrasie te alle tye onder beheer moet hê. Die sluiting van die swembaddens is ŉ gebrek aan voorsorg van die DA en is ŉ growwe nalatigheid vir die betrokke inwoners. “As die ANC-koukus glo ons hierdie nalatigheid van die DA word gedryf deur die feit dat die primêre persone wat voordeel trek uit die openbare swembaddens, kinders is van voorheen benadeelde gemeenskappe, wat nie die luuksheid het van privaat swembaddens by hul huis nie en dus geen gevolg het vir die DA nie. “Die ANC-koukus in die stad Johannesburg vra innig om verskoning vir alle inwoners wat geraak word deur die onbevoegdheid van die Demokratiese Alliansie en ons hoop die kwessie sal vinnig aangeroer word.”